FI Euroopan unionin virallinen lehti C 378/23

Kuulemismenettelystä vastaavan neuvonantajan loppukertomus (1)

E-BOOKS (Penguin)

(COMP/39.847)

2013/C 378/13

(1) Tämä menettely koskee väitteitä tietyistä yhdenmukaistetuista menettelytavoista, jotka liittyvät sähkökirjojen myyntiin kuluttajille.

(2) Komissio antoi 12. joulukuuta 2012 asetuksen (EY) N:o 1/2003 (2) 9 artiklaan perustuvan päätöksen sähkökirjojen myynnistä kuluttajille. Päätös on osoitettu neljälle kustantamolle (Hachette, Harper Collins, Holtzbrinck/Macmillan ja Simon & Schuster) (3) sekä Applelle. Päätöksellä neljä kustantamoa ja Apple velvoitettiin noudattamaan antamiaan sitoumuksia ja menettely päätettiin niiden osalta (4).

(3) Koska Penguin-konsernin (5) emoyhtiö Pearson ei esittänyt sitoumuksia, komissio jatkoi tutkimuksia, jotka koskivat Pearsonin toimintaa ja sen yhteensopivuutta SEUT-sopimuksen 101 artiklan ja ETA-sopimuksen 53 artiklan kanssa.

(4) Penguin, joka on kaupallisten sähkökirjojen myyjä Pearson-konsernissa, esitti komissiolle 16. huhtikuuta 2013 sitoumuksia (6) vastauksena 1. maaliskuuta 2013 tehdyssä alustavassa arvioinnissa esitettyihin huolenaiheisiin.

(5) Euroopan unionin virallisessa lehdessä julkaistiin 19. huhtikuuta 2013 asetuksen (EY) N:o 1/2003 27 artiklan 4 kohdan mukainen tiedonanto (7), jossa esitetään yhteenveto asiasta ja sitoumuksista ja kehotetaan asianomaisia kolmansia osapuolia esittämään huomautuksensa sitoumuksista kuukauden kuluessa tiedonannon julkaisemisesta. Huomautuksia ei ole esitetty. Näin ollen komissio katsoo neljää kustantamoa ja Applea vastaan aloitetun menettelyn ensimmäisen osan osalta, että kilpailuongelmien ratkaisemiseksi esitetyt sitoumukset ovat riittäviä.

(6) Asetuksen (EY) N:o 1/2003 9 artiklan 1 kohdan mukaisessa päätöksessään komissio määrää Penguinin esittämät sitoumukset sitä velvoittaviksi ja katsoo, että komission jatkotoimille ei annettujen sitoumusten valossa ole enää aihetta ja että asiaa koskeva menettely olisi näin ollen päätettävä.

(7) Yksikään menettelyn toisen osan osapuoli ei ole esittänyt pyyntöjä tai kanteluja (8). Tämän vuoksi katson, että asiassa on kunnioitettu kaikkien osapuolten menettelyllisiä oikeuksia.

Brysselissä 28 päivänä kesäkuuta 2013. Michael ALBERS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29) 16 ja 17 artiklan mukaisesti.

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Hachette Livre SA, HarperCollins Publishers, L.L.C. ja HaperCollins Publishers Limited, Georg von Holtzbrinck GmbH & Co. KG ja Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd ja Simon & Schuster Digital Sales, Inc.

(4) Joulukuun 12 päivänä 2012 annettu komission päätös C(2012) 9288 osoitteessa http://ec.europa.eu/competition/antitrust/cases/dec_docs/39847/39847_26804_4.pdf. Ks. myös kuulemismenettelystä vastaavan neuvonantajana loppukertomus (EUVL C 73, 13.3.2013, s. 15) osoitteessa http://eur-lex.europa.eu/LexUriServ/LexUriServ.do?uri=CELEX:52013XX0313(02):FI:NOT

(5) Penguin Publishing Company Limited, The Penguin Group, Penguin Group (USA) Inc. ja Dorling Kindersley Holdings Limited, niiden seuraajat ja siirronsaajat sekä kaikki niiden tytäryhtiöt, osastot ja konserni- ja kumppanuusyritykset, jäljempänä ’Penguin’.

(6) Penguinin esittämät sitoumukset ovat nähtävillä osoitteessa http://ec.europa.eu/competition/antitrust/cases/dec_docs/39847/39847_27098_5.pdf

(7) Neuvoston asetuksen (EY) N:o 1/2003 27 artiklan 4 kohdan mukainen komission tiedonanto asiassa COMP/39.847/E-BOOKS (EUVL C 112, 19.4.2013, s. 9).

(8) Päätöksen 2011/695/EU 15 artiklan 1 kohdan mukaisesti menettelyn osapuolet, jotka asetuksen (EY) N:o 1/2003 9 artiklan mukaisesti tarjoavat sitoumuksia, voivat saattaa asian kuulemismenettelystä vastaavan neuvonantajan tutkittavaksi missä tahansa menettelyn vaiheessa osapuolten menettelyllisten oikeuksien tosiasiallisen toteutumisen varmistamiseksi.